การไฟฟ้านครหลวง เตือนประชาชนอย่าหลงเชื่อตกเป็นเหยื่อมิจฉาชีพ ให้ประโยชน์สะสมแต้มและคืนเงินภายหลัง
นายจุมภฎ หิมะเจริญ ผู้อำนวยการฝ่ายสื่อสารองค์กรการไฟฟ้านครหลวง เปิดเผยว่า ปัจจุบันมีกลุ่มมิจฉาชีพในรูปแบบสินเชื่อส่วนบุคคลดิจิทัลบนแพลตฟอร์มช้อปปิ้งออนไลน์ อ้างเป็นร้านค้าเพื่อรับแลกวงเงินหลอกลวงประชาชนให้ชำระค่าไฟฟ้าบุคคลอื่น เพื่อประโยชน์สะสมแต้มและจะโอนเงินคืนให้ในภายหลัง แต่ไม่มีการโอนเงินคืนให้จริง จนทำให้มีประชาชนตกเป็นเหยื่อหลายรายนั้น การไฟฟ้านครหลวง เตือนอย่าหลงเชื่อและตกเป็นเหยื่อมิจฉาชีพ จากวิธีการข้างต้น พร้อมแนะนำวิธีชำระค่าไฟฟ้าอย่างถูกวิธี ผ่าน MEA Smart Life Application ดาวน์โหลดฟรีทั้ง App Store และ Play Store หรือใช้บริการชำระผ่านการหักบัญชีธนาคาร และหักบัตรเครดิตอัตโนมัติบริการ Mobile Application บริการ Internet Banking หรือเว็บไซต์ตัวแทนรับชำระเงิน ตู้ ATM ต่างๆ และ LINE MEA Connect นอกจากนี้ ผู้ใช้ไฟฟ้าสามารถเข้าไปเลือกใช้ทุกบริการออนไลน์ สะดวก รวดเร็ว ไม่ต้องเดินทาง ตลอด 24 ชั่วโมง ได้ที่ https://www.mea.or.th/eservice/หากผู้ใช้ไฟฟ้าพบกลุ่มมิจฉาชีพแอบอ้างหลอกลวงทำให้เสียทรัพย์ ให้รีบแจ้งเจ้าหน้าที่ตำรวจในพื้นที่ รวมถึงระมัดระวังการรับข้อมูลจากช่องทางการสื่อสารในสื่อโซเชียลมีเดียต่างๆ ซึ่งอาจมีการนำเสนอข้อมูลที่ไม่ถูกต้อง มีข้อสงสัยสามารถติดต่อสอบถามข้อมูลเพิ่มเติมได้ที่ช่องทางโซเชียลมีเดียต่างๆ และศูนย์บริการข้อมูลผู้ใช้ไฟฟ้าการไฟฟ้านครหลวง MEA Call Center 1130 ได้ตลอด 24 ชั่วโมง